A Tanács határozata

(2002. január 28.)

a Bulgária csatlakozási partnerségében megfogalmazott elvekről, prioritásokról, közbülső célokról és feltételekről

(2002/83/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az előcsatlakozási stratégia keretében a csatlakozni szándékozó országoknak nyújtandó támogatásról, és különösen a csatlakozási partnerségek létrehozásáról szóló, 1998. március 16-i 622/98/EK tanácsi rendeletre [1] és különösen annak 2. cikkére,

tekintettel a Bizottság javaslatára,

mivel:

(1) A luxembourgi Európai Tanács kijelentette, hogy a csatlakozási partnerség egy olyan új eszköz, amely a megerősített előcsatlakozási stratégia kulcselemét képezi.

(2) A 622/98/EK rendelet szerint a Tanács feladata dönteni – minősített többséggel eljárva és a Bizottság javaslatát követően – a tagjelölt államoknak felajánlandó csatlakozási partnerségekben megfogalmazott elvekről, prioritásokról, közbülső célokról és feltételekről, valamint azok későbbi jelentősebb módosításairól.

(3) A közösségi támogatás feltétele a lényegi elemek teljesítése, különösen az Európa-megállapodásokból származó kötelezettségek tiszteletben tartása és a koppenhágai kritériumok teljesítésének megvalósulásában való előrelépés. Amennyiben valamely lényegi elem teljesítése hiányzik, úgy a Tanács – minősített többséggel eljárva a Bizottság javaslata alapján – megteheti a megfelelő lépéseket az előcsatlakozási támogatással kapcsolatban.

(4) A luxembourgi Európai Tanács úgy határozott, hogy a csatlakozási partnerség végrehajtásának és a közösségi vívmányok átvételében történő előrehaladásnak az ellenőrzésére az Európa-megállapodások szerinti szervek keretében kerül sor.

(5) A Bizottság 2001-ben elkészített éves jelentése objektív elemzést nyújtott Bulgária csatlakozásra való felkészüléséről és számos prioritási területet határozott meg a munka folytatására.

(6) A csatlakozásra való felkészüléshez Bulgáriának folytatnia kell a közösségi vívmányok átvételére vonatkozó nemzeti programja felfrissítését. E programnak ütemtervet kell kijelölnie a csatlakozási partnerségben megfogalmazott prioritások és közbülső célok megvalósítására.

(7) Bulgáriának biztosítania kell, hogy a közösségi előcsatlakozási támogatások programozásához, koordinálásához, igazgatásához, ellenőrzéséhez és értékeléséhez szükséges megfelelő jogi és igazgatási struktúrák rendelkezésre állnak,

A KÖVETKEZŐKÉPPEN HATÁROZOTT:

1. cikk

A 622/98/EK rendelet 2. cikkével összhangban a Bulgária csatlakozási partnerségében megfogalmazott elveket, prioritásokat, közbülső célokat és feltételeket az e határozat szerves részét képező melléklet tartalmazza.

2. cikk

A csatlakozási partnerség megvalósításának ellenőrzését az Európa-megállapodásban rögzített szervek és a Tanács megfelelő szervei végzik, amelyekhez a Bizottság rendszeres időközönként jelentést küld.

3. cikk

Ez a határozat az Európai Közösségek Hivatalos Lapjában való kihirdetését követő harmadik napon lép hatályba.

Kelt Brüsszelben, 2002. január 28-án.

a Tanács részéről

az elnök

J. Piqué i Camps

[1] HL L 85., 1998.3.20., 1. o.

--------------------------------------------------

MELLÉKLET

1. Bevezetés

Az 1997 decemberében Luxembourgban megtartott ülésén az Európai Tanács úgy határozott, hogy a csatlakozási partnerség lesz a megerősített előcsatlakozási stratégia kulcseleme, amely egységes keretbe foglalja a tagjelölt országok számára nyújtandó támogatás valamennyi formáját. Ily módon az Európai Unió az egyes tagjelölt országok speciális igényeinek megfelelően nyújt támogatást, amelynek célja a csatlakozással kapcsolatos sajátos problémák megoldása.

Bulgáriával az első csatlakozási partnerség létesítésére 1998. márciusában került sor. Amint azt a 622/98/EK rendelet 2. cikke előírja, a csatlakozási partnerség első alkalommal történő felfrissítésére 1999 decemberében került sor, figyelembe véve a Bulgáriában tapasztalt fejlődést. A jelen felülvizsgálat a Bulgáriával folytatott egyeztetést követően a Bizottság által kidolgozott javaslaton alapul, és figyelembe veszi a csatlakozás érdekében Bulgária által elért előrehaladásról készített 2001-es bizottsági éves jelentés elemzését.

2. Célkitűzések

A csatlakozási partnerség célja, hogy egységes keretbe foglalja a Bizottság 2001-ben a Bulgáriának az Unióhoz való csatlakozás felé tett előrehaladásáról készített éves jelentésében meghatározott, további erőfeszítéseket igénylő prioritási területeket, az e prioritások megvalósításának elősegítésére Bulgária számára rendelkezésre álló pénzügyi eszközöket, valamint a támogatásra vonatkozó feltételeket. E csatlakozási partnerség az alapja számos olyan politikai eszköznek, amely a tagjelölt országokat segíti a tagságra való felkészülésben. Ilyen eszközök többek között a közösségi vívmányok átvételére vonatkozó felülvizsgált bolgár nemzeti program, az előcsatlakozási időszakra vonatkozó költségvetés-felügyeleti eljárás, az előcsatlakozási gazdasági program, a szervezett bűnözésről szóló előcsatlakozási egyezmény, a nemzeti fejlesztési tervek, a vidékfejlesztési tervek, az európai foglalkoztatási stratégiával összhangban lévő nemzeti foglalkoztatási stratégia, és olyan ágazati tervek, amelyek a tagság elnyerése után a strukturális alapokban való részvételhez, illetve a csatlakozás előtt az ISPA és a SAPARD-program végrehajtásához szükségesek. Ezen eszközök eltérő jellegűek, és mindegyikük kidolgozása és végrehajtása egyedi eljárások szerint történik, továbbá mindegyikük részesülhet az előcsatlakozási támogatásból. Nem képezik szerves részét e partnerségnek, de követelményeiknek illeszkedniük kell a partnerség céljaihoz.

3. Alapelvek

Az egyes tagjelölt államokra vonatkozó kiemelt területek meghatározása összefüggésben van az adott állam azon képességével, hogy a koppenhágai kritériumokból következő kötelezettségeket milyen ütemben tudja felvállalni; e kritériumok szerint a tagság feltételei a következők:

- a demokráciát, a jogállam és az emberi jogok érvényesülését garantáló intézmények stabilitása, a kisebbségi jogok tiszteletben tartása és védelme,

- működő piacgazdaság; azon képesség megszerzése, hogy az adott ország meg tudjon birkózni az Unión belül érvényesülő versenyviszonyokkal és piaci erőkkel,

- a tagsággal járó kötelezettségek, különösen a politikai, gazdasági és monetáris unió célkitűzéseinek vállalására való képesség.

Az Európai Tanács 1995-ös madridi ülésén hangsúlyozta annak szükségességét, hogy a tagjelölt államok átalakítsák közigazgatási struktúráikat, hogy ezáltal biztosítsák a csatlakozást követően a közösségi politikák harmonikus működését, és 1997-es luxembourgi ülésén hangsúlyozta, hogy a közösségi vívmányok beépítése a nemzeti jogba szükséges, de önmagában véve nem elegendő; szükséges annak biztosítása, hogy azt valóban alkalmazzák is. A 2000-es feirai és 2001-es göteborgi ülésén az Európai Tanács megerősítette annak alapvető fontosságát, hogy a tagjelölt államok képesek legyenek a vívmányokat átültetni és alkalmazni, és hogy mindez jelentős erőfeszítéseket igényel igazgatási és igazságszolgáltatási struktúrájuk megerősítése és reformja terén.

4. Prioritások és közbülső célok

A Bizottság éves jelentései rávilágítanak arra, hogy – az eddig már elért előrehaladás mellett – a tagjelölt országok részéről egyes területeken milyen mértékű erőfeszítésekre van még szükség a csatlakozásra való felkészülésben. Ebben a helyzetben meg kell határozni a prioritások megvalósításának közbülső szakaszait, amelyek az érintett államokkal közösen kidolgozott pontos célkitűzésekkel egészülnek ki; e célkitűzések teljesítésétől függ a megadott támogatás mértéke, valamint a Bulgáriával folyamatban lévő tárgyalások előrehaladása. A felülvizsgált csatlakozási partnerség prioritásai azon az alapon kerültek kiválasztásra, hogy reálisan feltételezhető, hogy Bulgária a következő két évben (2002–2003) teljesíti ezeket vagy jelentős előrehaladást ér el megvalósításukban. Azon kérdések, amelyek különösen sürgős intézkedést követelnek meg, megfelelően jelezve lettek. Az 1999-es csatlakozási partnerség prioritásainak teljesítésében elért előrehaladás kiértékelésére a 2001-ben elkészített éves jelentésben került sor. E kiértékelés felhasználásra került a jelen partnerség prioritásainak kidolgozásakor.

2001. július 2-án Bulgária benyújtotta a közösségi vívmányok átvételére vonatkozó nemzeti programjának módosított változatát. Ez egy olyan ütemtervet tartalmaz a prioritások és a közbülső célok elérésére, amely az 1999-es csatlakozási partnerségen alapul, és meghatározza a szükséges igazgatási struktúrákat és pénzügyi forrásokat.

A csatlakozási partnerség kijelöli Bulgária csatlakozási előkészületeinek prioritási területeit. Bulgáriának emellett érdemben kell foglalkoznia a 2001-es éves jelentésben megjelölt összes kérdéssel. Fontos továbbá, hogy Bulgária eleget tegyen a jogszabályok közelítésével és a közösségi vívmányok átvételével kapcsolatos azon kötelezettségvállalásainak, amelyek az Európa-megállapodás és a tárgyalási folyamat alapján kötelezik. Emlékeztetni kell arra, hogy a közösségi vívmányok átvétele a nemzeti jogrendbe önmagában nem elegendő; biztosítani kell, hogy azokat valóban ugyanolyan szinten alkalmazzák, mint a Közösségben. Az alábbiakban felsorolt területek mindegyikénél szükséges a közösségi vívmányok hitelt érdemlő és hatékony végrehajtása és alkalmazása.

A Bizottság éves jelentése alapján Bulgária számára az alábbi prioritásokat és közbülső célokat határozták meg. E prioritások bemutatására az éves jelentés szerkezetével összhangban kerül sor [1].

Politikai kritériumok

Demokrácia és jogállamiság

- A közigazgatási reform folytatása. A közszolgálatra vonatkozó törvény rendelkezéseinek és a vonatkozó igazgatási előírásoknak hatékony végrehajtása. Intézkedések meghozatala a közszolgálat elszámoltathatóságának, nyitottságának és átláthatóságának biztosítása érdekében. A stratégiai tervezéshez, a célkitűzések elemzéséhez és értékeléséhez szükséges kapacitások megerősítése kormányszinten és a szakminisztériumokban, továbbá az érdekelt felekkel (pl. a szociális és gazdasági partnerek, civil társadalom és magánszektor) az új jogszabályok kidolgozása tekintetében folytatott konzultáció minőségi javítása.

- Különösen sürgős intézkedés: az igazságszolgáltatás reformjára vonatkozó stratégia végrehajtásának megkezdése, különös figyelmet szentelve a következőkre:

- a kulcsintézmények, a legfelsőbb igazságügyi tanács és az igazságügyi minisztérium igazgatási kapacitásának javítása a költségvetési, felügyeleti, tervezési és személyzeti igazgatás megerősítésével,

- az igazságszolgáltatás tagjai immunitásának felülvizsgálata, annak biztosítására, hogy az összhangban van a nemzetközi előírásokkal,

- az alapjogok teljes körű érvényesülésének biztosítása a büntetőeljárásban (pl. költségmentesség).

- Különösen sürgős intézkedés: a közéletben létező korrupció elleni küzdelemre irányuló nemzeti stratégia végrehajtásának megkezdése, különösen a korrupcióval szembeni érzékenység fokozása, a megelőzés és a korrupciós esetek büntetőjogi üldözése tekintetében.

Emberi jogok és kisebbségvédelem

- Hatékony rendszer felállításának biztosítása a rendőri visszaélések elleni küzdelem céljából.

- A romakeretprogram végrehajtásának biztosítása, különös tekintettel a szükséges pénzügyi támogatás biztosítására, az etnikai és demográfiai kérdésekkel foglalkozó nemzeti tanács jelentős megerősítésére, valamint az egészségügyi ellátáshoz, a lakáshoz, a képzéshez és a szociális biztonsághoz való egyenjogú hozzáférésre.

- A gyermekvédelmi törvény hatékony alkalmazásához szükséges másodlagos jogszabályok elfogadása és végrehajtása. További intézkedések meghozatala a kommunális gyermekjóléti szolgálat fejlesztésére. A gyermek jogairól szóló ENSZ-egyezmény teljes körű alkalmazásának biztosítása.

Gazdasági kritériumok

- A makrogazdasági stabilitás fenntartása az államháztartás középtávú fenntarthatóságának biztosítása tekintetében, és a gazdasági növekedés és a versenyképesség előmozdításának folytatása további piacorientált vállalkozási struktúraátalakítás és a magánszektor fejlődésének előmozdítása által.

- Intézkedések meghozatala a pénzügyi ágazat működésének javítása és különösen a banki ágazat megerősítése érdekében.

- A privatizációs folyamat oly módon történő folytatása, hogy a magánkézbe került vállalkozások szerkezetileg átalakíthatók legyenek és növekedhessenek.

- Előrelépés az energiaágazat átalakításának folyamatában. Stratégia kidolgozása és végrehajtásának megkezdése az energiahatékonyság növelése érdekében és törekvés a befektetések ösztönzésére.

- Az acélágazat átalakításának biztosítása az életképesség szempontja alapján, továbbá annak biztosítása, hogy megszűnik az acélágazatra vonatkozó állami támogatások közösségi szabályozásával összeegyeztethetetlen állami támogatások nyújtása.

- A csőd- és felszámolási eljárás további fejlesztése és gyorsítása, az eljárások időtartamának lecsökkentése és a döntések végrehajtásának javítása.

- Működő ingatlanpiac kialakítása és az ingatlan-nyilvántartás elkészítésének befejezése.

- További intézkedések meghozatala az üzleti környezet javítása és a hazai és külföldi befektetések ösztönzése érdekében. Vállalkozásbarát jogi, adózási, felügyeleti és igazgatási keretek biztosítása (beleértve a szerződések hatékonyabb kikényszeríthetőségét és az engedélyezési eljárások javítását), amelyek valamennyi vállalkozásnak azonos feltételeket biztosítanak.

- Kedvezőbb üzleti környezet kialakítása a kis- és középvállalkozások (KKV-k) számára a fejlődésüket gátló olyan megmaradó akadályok eltávolításával, mint amilyen a KKV-k vezetői körében az üzleti szaktudás hiánya, továbbá a megfelelő pénzügyi feltételű finanszírozási forrásokhoz való hozzáférés korlátozott volta.

A tagságból eredő kötelezettségek vállalására való képesség

Áruk szabad mozgása

- Az új, globális megközelítés elveinek végrehajtásához szükséges műszaki követelményekre vonatkozó keretjogszabály megváltoztatása a vívmányokkal való összhang biztosítása érdekében.

- A horizontális igazgatási infrastruktúra megerősítése és a szabványosítási és hitelesítési funkciók elkülönítése. Az új megközelítés szerinti irányelvek végrehajtása a módosított keretjogszabály alapján és a vonatkozó igazgatási kapacitás megerősítése (megfelelőségértékelési szervek és laboratóriumok). A harmonizált EN-szabványok átvételének felgyorsítása.

- A hagyományos ágazati jogszabályok összehangolásának folytatása, különösen a gyógyszerkészítmények, vegyi anyagok, élelmiszerek és gépjárművek tekintetében. A piacfelügyeleti rendszerek megerősítése, valamint az igazgatás és az élelmiszer-ágazat szereplőinek felkészítése az élelmiszer-biztonság közösségi elveire.

- A közbeszerzésre vonatkozó jogszabályok módosításának elfogadása és végrehajtása a megfelelő alkalmazás és a vívmányokkal való teljes összhang biztosítása érdekében. Átlátható közbeszerzési eljárások biztosítása központi és regionális szinten.

- A jogszabály-átvilágítás folytatása a nem harmonizált területeken az EK-Szerződés 28., 29. és 30. cikkével való összhang biztosítása érdekében, továbbá azon igazgatási rendelkezések kialakításának befejezése, amelyek az e területen a jövőben ellátandó felügyeletre vonatkoznak.

Személyek szabad mozgása

- A szakmai képesítések és diplomák kölcsönös elismerése összehangolásának folytatása és a szükséges igazgatási struktúrák, oktatási és képzési programok bevezetése.

Szolgáltatásnyújtás szabadsága

- A pénzügyi szolgáltatások felügyeletének megerősítése.

- Nemzeti jogszabályok elfogadása és alkalmazása, továbbá az adatvédelmi rendelkezések szabályszerű alkalmazásának felügyeletéért felelős független felügyelő hatóság létrehozása.

A tőke szabad mozgása

- További intézkedések meghozatala a pénzügyi rendszer pénzmosás céljából történő felhasználásának megakadályozására. A Pénzügyi Információs Hivatal megerősítése a pénzmosás elleni küzdelem céljából, és annak biztosítására, hogy minden érintett szakmai csoport együttműködik az említett hivatallal. A jogszabályok teljes körű összehangolása a pénzmosásról szóló második irányelvvel.

- A Pénzügyi Akció Munkacsoport ajánlásainak való megfelelés biztosítása.

Társasági jog

- A számviteli és ellenőrzési szabványok és gyakorlatok átdolgozása, továbbá a rendeleti kereteknek a vívmányokkal történő további összehangolása.

- Különösen sürgős intézkedések: az ipari és szellemi tulajdonjogok érvényesülésének megerősítése, különös tekintettel a szerzői jogi kalózkodásra és a hamisításra, továbbá a határellenőrzés megerősítése. A végrehajtó szervek közti együttműködés javítása és személyzetük képzésének fokozása, beleértve a bírákat és az ügyészeket.

Verseny

- A jogi keretek kiépítésének befejezése a versenykorlátozó megállapodások és az állami támogatások területén; az igazgatás megerősítése (különösen az állami támogatások ellenőrzésénél); a versenykorlátozó megállapodásokra és az állami támogatásokra vonatkozó szabályozás teljes körű alkalmazásának biztosítása; az állami támogatásokra vonatkozó átfogó leltár fenntartása és átfogó éves jelentés készítése e támogatásokról; a versenykorlátozó megállapodásokra és az állami támogatásokra vonatkozó szabályozás tudatosítása a piaci szereplőkben és a támogatást nyújtókban; az igazságszolgáltatási személyzet képzésének fokozása a versenykorlátozó megállapodások és az állami támogatások területén.

Mezőgazdaság

- A közösség által finanszírozott vidékfejlesztési programok kidolgozásához, végrehajtásához, igazgatásához, felügyeletéhez, ellenőrzéséhez és értékeléséhez szükséges igazgatási struktúrák előkészítése.

- A mezőgazdasági igazgatás kiépítése a közös mezőgazdasági politika igazgatási mechanizmusainak, különösen az integrált igazgatási és ellenőrzési rendszernek és a közös mezőgazdasági politikához tartozó alapok igazgatását végző kifizető ügynökségeknek a gyakorlati alkalmazása, továbbá az állat- és növényegészségügyre és az élelmiszer-biztonságra vonatkozó jogszabályok végrehajtása és alkalmazása érdekében.

- A szükséges előfeltételek megteremtése a hatékony ingatlan-, munkaerő- és tőkepiacok kialakításához és megerősítéséhez a vidéki és mezőgazdasági övezetekben.

- Az élelmiszer-feldolgozó létesítmények további modernizációja, hogy megfeleljenek a közösségi élelmiszer-biztonsági előírásoknak.

- Az igazgatás további megerősítése az élelmiszer-ellenőrzés területén.

- A szőlőkataszter elkészítésének folytatása.

- Az állat- és növény-egészségügyi jogszabályok összehangolásának folytatása és a felügyeleti és ellenőrzési intézkedések javítása, különösen a jövőbeli külső határokon.

- A fertőző szivacsos agyvelőbántalmakra, a növényútlevélre, a maximális maradékanyag-határértékre és a takarmányozásra vonatkozó jogszabályok teljes körű átültetése, továbbá e jogi előírások alkalmazása és végrehajtása a vívmányokkal összhangban, beleértve az állatbetegségekkel, és különösen a fertőző szivacsos agyvelőbántalmakkal kapcsolatos vizsgálatokat.

Halászat

- A megfelelő szervezet, intézményi források és a vizsgálatokra és ellenőrzésekre vonatkozó felszerelés megteremtésének befejezése központi és regionális szinten; a halászhajókra vonatkozó nyilvántartás kidolgozásának befejezése, teljes összhangban a közösségi követelményekkel.

Közlekedés

- A jogösszehangolás folytatása és az igazgatás megerősítése a közúti szállítás területén, és különösen a járműpark hozzáigazítása a műszaki és biztonsági követelményekhez, valamint a díjak és adók tekintetében.

- A jogösszehangolás folytatása és az igazgatás megerősítése a vasúti szállítás területén a módosított ágazati vívmányok végrehajtása érdekében. A bolgár vasutak átalakításának folytatása.

- A tengeri szállításra vonatkozó joganyag további összehangolása és végrehajtása, figyelembe véve e terület legutóbbi időkben elért fejlődését, és különösen az igazgatás megerősítése Bulgária, mint lobogó szerinti állam teljesítőképességének javítására a tengerészeti biztonság területén.

Adózás

- A héa-joganyag összehangolásának folytatása, különös tekintettel az adómentes ügyletekre, az adólevonásokra és a különös rendelkezésekre. A jövedéki adóra vonatkozó joganyag fokozatos összehangolása, különös tekintettel az alkalmazott adókulcsokra.

- Annak biztosítása, hogy a hatályos és jövőbeli jogszabályok összhangban vannak a vállalkozások adózására vonatkozó magatartási kódex elveivel.

- Az adóigazgatás modernizációjának és megerősítésének folytatása a törvények hatékony alkalmazásának és végrehajtásának biztosítása érdekében, különösen az adóbeszedés, az igazgatási együttműködés és a kölcsönös segítségnyújtás tekintetében.

- Az informatikai rendszerek fejlesztése az elektronikus adatcsere lehetővé tétele érdekében a Közösséggel és annak tagállamaival.

- A jövedékiadó-köteles termékekre vonatkozó általános rendelkezésekről és e termékek tartásáról, szállításáról és ellenőrzéséről szóló irányelv átültetése.

Statisztika

- A statisztikák minőségének és teljességének további javítása; megfelelő források rendelkezésre állásának biztosítása a statisztikai kapacitás további megerősítése érdekében, regionális szinten is.

Foglalkoztatás és szociális politika

- A szociális vívmányok összehangolásának folytatása, különösen a nők és férfiak közötti egyenlő bánásmód, továbbá a munkahelyi egészségvédelem és biztonság területén, és a végrehajtási kapacitás fejlesztése, beleértve a munkaügyi felügyeleti hatóságok megerősítését. Megkülönböztetés elleni jogszabály elfogadása és ütemterv felállítása annak végrehajtására.

- A jogszabályi keretek összehangolásának folytatása és az igazgatás fejlesztése a közegészségügyre vonatkozó vívmányok tekintetében; intézkedések meghozatalának felgyorsítása a fertőző betegségek felügyelete és ellenőrzése, továbbá az egészségügyi tájékoztatás és felvilágosítás területén.

- A szociális partnerek további támogatása a teljesítőképességük növelésére irányuló erőfeszítéseikben, különös tekintettel a közösségi foglalkoztatási és szociális politika kidolgozásában és alkalmazásában betöltendő jövőbeli szerepükre, beleértve az Európai Szociális Alapot és a szociális partnerek strukturált bevonásának támogatását, mindenekelőtt egy autonóm kétoldalú szociális párbeszéd keretében.

- Nemzeti stratégia kidolgozása, beleértve az adatgyűjtést, a társadalmi integrációt célzó európai stratégiában való jövőbeli részvétel érdekében.

Energia

- Új energiastratégia sürgős kidolgozása, különös figyelemmel az energiahatékonyság növelésének szükségességére (egy erősen keresletorientált stratégia megvalósításával) és az energiaszükségletekre vonatkozó előrejelzések reálisabb növekedési és energiaintenzitási forgatókönyvek alapján történő felülvizsgálatára. E stratégiának figyelembe kellene vennie a kozloduji atomerőműről 1999-ben megkötött megállapodás kötelezettségeit.

- Az 1999-es megállapodásban a kozloduji atomerőmű 1-es és 2-es blokkjának 2003 előtt történő végleges bezárására vállalt kötelezettség végrehajtása, és 2002-ben végleges határidő megállapítása a 3-as és 4-es blokk bezárására, amely határidő nem lehet 2006-nál későbbi.

- "A nukleáris biztonság a bővítéssel összefüggésben" című tanácsi jelentés ajánlásainak végrehajtása, különös tekintettel a jelentésben meghatározott prioritásokra.

- Az atomenergia felügyeletét ellátó nemzeti hatóság függetlenségének, forrásainak és kapacitásának megerősítése.

- A kozloduji atomerőmű 5-ös és 6-os blokkjában a nukleáris biztonság magas fokának további biztosítása, továbbá a nukleáris biztonság magas fokának fenntartása az 1–4-es blokkok leállítási folyamata során.

- Különösen sürgős intézkedés: keretjogszabály elfogadása és ütemterv felállítása a szükséges olajtartalékokra vonatkozó vívmányok átvételére.

- A radioaktív hulladékok kezelésének javítása.

- Energiahatékonysági intézkedések végrehajtásának megkezdése és a megújuló energiaforrások felhasználásának fokozása. Az energiahatékonysági ügynökség megfelelő forrásokkal való ellátása.

- Átlátható piaci szabályok bevezetése világos ütemtervvel a piac versenyre való megnyitására. Az állami energiafelügyeleti bizottság szerepének megerősítése e szabályok végrehajtásában. A szilárd tüzelőanyag-ágazat átalakításának befejezése.

- Előkészületek megtétele a villamos energiára és a földgázra vonatkozó belső piacban való részvételre, beleértve a jogközelítést is; független alaphálózat rendszerirányító létrehozása (villamos energia); a megmaradó ártorzulások felszámolása; az ágazati felügyelő hatóság megerősítése és ütemterv felállítása a piac megnyitására.

Iparpolitika

- Piacorientált versenyképességi stratégia kialakítása és végrehajtása, beleértve adott esetben az ágazati stratégiákat is.

Távközlés és informatika

- A közösségi vívmányok átvételének befejezése.

- A felügyeleti hatóságok (állami távközlési bizottság, postai felügyelő hatóság és az illetékes minisztérium) függetlenségének biztosítása a végrehajtó tevékenységekkel szemben és e hatóságok megerősítése ezen ágazatok 2003. január 1-jére várható teljes liberalizációjára felkészülve.

Kulturális és audiovizuális politika

- A felügyeleti hatóság igazgatási kapacitásának megerősítése a rádiós és televíziós műsorszolgáltatás területén.

Regionális politika és a strukturális eszközök koordinálása

- Az illetékes minisztériumok igazgatási kapacitásának megerősítése, különösen központi szinten stratégiák kidolgozása, és a regionális fejlesztésre, valamint a gazdasági és szociális kohézióra irányuló, közösségi és nemzeti alapokból finanszírozott projektek végrehajtása és kiértékelése érdekében.

- Koherens fejlesztési terv elkészítése a strukturális alapokra vonatkozó szabályozásnak megfelelően. E terv beillesztése a nemzeti költségvetési és döntéshozatali struktúrába, annak érdekében, hogy az egy integrált és működőképes fejlesztési eszközként szolgáljon.

- A javasolt intézményi előkészületek tisztázása a strukturális alapok csatlakozás utáni igazgatása tekintetében, beleértve a megfelelő ellenőrzési, felügyeleti és értékelési mechanizmusokat, és az ezen előkészületeknek megfelelő szükséges igazgatási struktúrák kiépítésének megkezdése.

- Előkészületek a strukturális alapokra vonatkozó szabályozás szerinti alapvető pénzügyi igazgatási és ellenőrzési rendelkezések betartására.

Környezetvédelem

- A vívmányok átvételének folytatása, különös tekintettel a környezeti hatásvizsgálatra, a levegőminőségre, a hulladékgazdálkodásra, a vízminőségre, a természetvédelemre, az ipari szennyezés csökkentésére és az ipari kockázatkezelésre, továbbá a sugárvédelemre.

- A vívmányok végrehajtásának folytatása, különös tekintettel a környezeti hatásvizsgálatra, a levegőminőségre, a hulladékgazdálkodásra, a vízminőségre, a természetvédelemre, az ipari szennyezés csökkentésére és az ipari kockázatkezelésre, továbbá a sugárvédelemre. Az irányelvek alkalmazására irányuló projektek kidolgozásának folytatása, beleértve a pénzügyi terveket is, különös tekintettel a hulladékgazdálkodásra (beleértve a hulladékgazdálkodási terveket), a vízminőségre és a természetvédelemre, valamint ezek végrehajtásának megkezdése.

- Az igazgatás, a felügyelet és a végrehajtás megerősítésének folytatása nemzeti és regionális szinten. Különös figyelmet kell szentelni a környezetvédelmi és vízügyi minisztérium, valamint a hulladékgazdálkodás és a természetvédelem tekintetében a regionális felügyelő hatóságok megerősítésére.

- A környezetvédelmi előírások figyelembevételének folytatása valamennyi egyéb ágazati politika kialakításánál és végrehajtásánál a fenntartható fejlődés előmozdítása érdekében.

Fogyasztó- és egészségvédelem

- A jogközelítés folytatása és intézkedések meghozatala a fogyasztóvédelmi törvény hatékony végrehajtása érdekében, különösen egy független és hatékony piacfelügyeleti mechanizmus segítségével.

Bel- és igazságügyi együttműködés

- A schengeni vívmányok alkalmazására irányuló terv előterjesztése.

- Az infrastruktúra további korszerűsítése és modernizációja az Unió jövőbeli külső határain.

- A hatályos menekültügyi törvény hozzáigazítása a vonatkozó vívmányokhoz, továbbá megfelelő alkalmazásának biztosítása.

- A rendőrségen belüli, továbbá az egyéb végrehajtó szervekkel és az igazságszolgáltatással történő együttműködés javítása, különösen a szervezett bűnözés elleni fellépés megerősítése érdekében.

- Az igazságügyi és a belügyminisztériummal, továbbá valamennyi egyéb, érintett hatósággal együttműködve egy modernizált, integrált stratégia alkalmazása a szervezett bűnözés elleni küzdelemhez, a megelőzéstől a bűnüldözésig.

- Nemzeti kábítószer-elleni stratégia kidolgozása és a végrehajtásában részt vevő hatóságok igazgatási kapacitásának és a köztük lévő koordináció megerősítése.

- A szükséges intézkedések megtétele a polgári ügyekben történő igazságügyi együttműködés területén meglévő közösségi eszközök alkalmazásának biztosítására.

- A szükséges intézkedések megtétele a közösségek pénzügyi érdekeinek védelméről szóló egyezmény és annak jegyzőkönyveivel való szabályozási összehangolás megteremtése érdekében.

Vámunió

- A bolgár vámkódex és végrehajtási rendelkezéseinek teljes körű végrehajtása, a vámigazgatás stabilitásának biztosítása és igazgatási és működési kapacitásának megerősítése a jogszabályok végrehajtásának biztosítása és az egyéb végrehajtó szervekkel való együttműködés javítása érdekében. Az infrastruktúra további korszerűsítése a határokon.

- Különösen sürgős intézkedés: a bolgár vámigazgatás IT-stratégiája végrehajtásának folytatása. Informatikai rendszerek kidolgozása a Közösség és Bulgária közti elektronikus adatcsere lehetővé tétele érdekében.

- További komoly erőfeszítések megtétele a szakmai etikai stratégia végrehajtására a vámügyek területén.

Pénzügyi ellenőrzés

- A közszolgálat belső pénzügyi ellenőrzésére vonatkozó új keretjogszabály végrehajtása, továbbá az igazgatási kapacitás és az érintett intézmények funkcionális függetlenségének megerősítése.

- A rendszer- és teljesítményalapú ellenőrzések kereteinek megvalósítása; a vezetői elszámoltathatóság kultúrájának előmozdítása.

- Megfelelő módszerekkel és kézikönyvekkel támogatott külső pénzügyi ellenőrzésekre vonatkozó koherens és átfogó szabványok kidolgozása; a nemzeti számvevőszék megerősítése.

- Különösen sürgős intézkedés: a külső pénzügyi ellenőrzésre vonatkozó jogi keretek kidolgozásának befejezése.

- Kapcsolattartó szerv kijelölése a közösségek pénzügyi érdekeinek védelmére és e szerven keresztül a Csalás Elleni Hivatallal (OLAF) való hatékony együttműködés megkezdése.

- A csalás elleni küzdelem fokozása.

- Az erőfeszítések fokozása a közösségi előcsatlakozási támogatások megfelelő felhasználásnak, ellenőrzésének, felügyeletének és értékelésének biztosítása érdekében, amely a legfontosabb mutató Bulgária azon képessége tekintetében, hogy képes a pénzügyi ellenőrzésre vonatkozó vívmányok végrehajtására.

5. Programozás

A 2000–2006-ig terjedő időszakban – a PHARE-támogatás mellett – a Bulgáriának az előcsatlakozási intézkedések támogatására nyújtandó pénzügyi segítségnyújtás magában foglalja a SAPARD előcsatlakozási eszközt a mezőgazdaság és a vidékfejlesztés támogatására (1268/1999/EK tanácsi rendelet, HL L 161., 1999.6.26., 87. o.), valamint az infrastrukturális projektek támogatását a környezetvédelem és a közlekedés területén az ISPA strukturális eszköz által (1267/1999/EK tanácsi rendelet, HL L 161., 1999.6.26., 73. o.), amely az előcsatlakozási időszakban a Kohéziós Alap keretében meglévőkhöz hasonló intézkedések finanszírozására szolgál. E nemzeti juttatások segítségével Bulgária emellett részben fedezheti a közösségi programokban való részvételét, beleértve a kutatási és technológiafejlesztési keretprogramokat, továbbá a képzést és a vállalkozásokat érintő programokat. Ezenkívül Bulgária hozzáférést nyer azon több államot érintő és horizontális programok pénzügyi forrásaihoz is, amelyek közvetlen kapcsolatban vannak a közösségi vívmányokkal. Minden befektetési program esetében alapkövetelmény a tagjelölt államok társfinanszírozásának megléte. A Bizottság 1998 óta együttműködik az Európai Beruházási Bankkal és a nemzetközi pénzügyi intézményekkel, különösen az Európai Újjáépítési és Fejlesztési Bankkal és a Világbankkal az előcsatlakozási prioritásokhoz kapcsolódó projektek társfinanszírozásának megkönnyítése érdekében.

6. Feltételrendszer

A Bulgária számára a projektfinanszírozáshoz a PHARE, ISPA és SAPARD előcsatlakozási eszközökön keresztül nyújtott közösségi támogatás feltétele, hogy Bulgária tiszteletben tartsa az Európa-megállapodás keretében vállalt kötelezettségeit, további lépéseket tegyen a koppenhágai kritériumok teljesítése érdekében és különösen, hogy előrehaladást érjen el ezen átdolgozott csatlakozási partnerség különös prioritási céljainak megvalósításában. Ezen általános feltételek figyelmen kívül hagyása oda vezethet, hogy a Tanács a pénzügyi támogatás felfüggesztéséről határoz, a 622/98/EK rendelet 4. cikke alapján.

7. Felügyelet

A csatlakozási partnerség végrehajtását az Európa-megállapodás keretén belül felügyelik. Amint azt Luxembourgban az Európai Tanács külön hangsúlyozta, fontos, hogy az Európa-megállapodásban megjelölt intézmények adják továbbra is azt a keretet, amelyen belül a közösségi vívmányok átvételét és alkalmazását ellenőrizni lehet. A csatlakozási partnerség vonatkozó rendelkezéseit a megfelelő albizottság tárgyalja. A Társulási Bizottság foglalkozik az átfogó fejlesztéssel, az előrehaladással és azon problémákkal, amelyek a partnerség prioritásai és közbülső céljai végrehajtásához kapcsolódnak, valamint az albizottságok által hozzáutalt speciális ügyekkel.

A PHARE-irányítóbizottság biztosítja, hogy a három előcsatlakozási eszköz – PHARE, ISPA és SAPARD – alapján hozott pénzügyi határozatok egymással, valamint a csatlakozási partnerséggel összhangban legyenek, amint azt a csatlakozni szándékozó országoknak nyújtandó támogatás összehangolásáról szóló rendelet (1266/1999/EK tanácsi rendelet, HL L 161., 1999.6.26., 68. o.) megállapítja.

A csatlakozási partnerséget adott esetben a 622/98/EK rendelet 2. cikkével összhangban újból módosítani kell.

[1] A bemutatás rendje megegyezik a 2000-re vonatkozó éves jelentésben alkalmazottal.

--------------------------------------------------